钦定古今图书集成/方舆汇编/职方典/第1484卷 > 《紫溪山歌》明·俞汝钦
## 钦定古今图书集成/方舆汇编/职方典/第1484卷 > 《紫溪山歌》明·俞汝钦

陟重冈，入盘谷，幽奇别有神仙窟。转危磴，登层台，爽
气直从风雨来。十里苍松，万竿修竹，怪石嵯峨虎豹
蹲，古湫滃瀁龙蛇伏。野花烂熳，好鸟间关；远峰拱揖，
碧水潺湲，境胜地偏人不到。乃有咨伯子弄丸于其
间。旭日当楼，方床睡起，无累故欣，有得辄起。间对《辋
川》之图，静观《涑水》之史，或采药于岭外，时垂钓于溪
“边。藉闲草而命酌，遂枕石而独眠。牧笛朝来，樵歌暮
往。既泯世纷，复绝尘想。忘形宇宙之中，寄傲羲皇之
上。居奚宜？莫如春，千峰改色百卉新。挥麈老僧肃作
礼，载醪村叟醉见亲。”又奚宜，莫如夏，“无蚋无蝇事亦
诧。梅雨中宵洒树间，松风一枕来窗下。霜林五色忽
逢秋，岑寂空斋万感休。试向青天搔首问，朣胧浩月
每当楼。冬可赏更有雪一夕林峦皓且洁。不观造化
工，岂识人为拙。开门却忆袁安贫，卧泽仍怀苏武节。
山中风景四时佳，有诗堪咏酒堪赊。过隙几曾惊岁
序，凭轩时复饱烟霞。吁嗟紫峰之可居有若此，更莫
沉浮于闾里，驱逐于天涯。君不见陆浑元德秀，匡庐
刘凝之雅怀。原与溪山宜，坦夷高洁真吾师。长啸起
携如意舞，莫嗟生晚不同时。”